A BIZOTTSÁG HATÁROZATA
(2009. október 15.)
a 2008/155/EGK határozatnak az alkalmazási időszaka, valamint egyes ausztráliai, kanadai, új-zélandi és egyesült államokbeli embriógyűjtő és -előállító munkacsoportok tekintetében történő módosításáról
(az értesítés a C(2009) 7730. számú dokumentummal történt)
(EGT-vonatkozású szöveg)
(2009/759/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafajba tartozó háziállatok embrióinak Közösségen belüli kereskedelmét és harmadik országokból történő behozatalát szabályozó állat-egészségügyi feltételekről szóló, 1989. szeptember 25-i 89/556/EGK tanácsi irányelvre (1) és különösen annak 8. cikke (1) bekezdésére,
mivel:
(1)
A szarvasmarha-embriók Közösségbe irányuló behozatalára feljogosított, harmadik országokbeli embriógyűjtő és -előállító munkacsoportok jegyzékének létrehozásáról szóló, 2008. február 14-i 2008/155/EK bizottsági határozat (2) előírja, hogy a tagállamok harmadik országokból csak a határozat mellékletében foglalt jegyzékben szereplő embriógyűjtő munkacsoportok által begyűjtött, kezelt és tárolt, a szarvasmarhafajba tartozó háziállat-embriók behozatalát engedélyezhetik.
(2)
A 89/556/EGK irányelv 8. cikkét az állat-egészségügyi és tenyésztéstechnikai adatok jegyzékbe foglalására és közzétételére vonatkozó eljárások egyszerűsítéséről, továbbá a 64/432/EGK, 77/504/EGK, 88/407/EGK, 88/661/EGK, 89/361/EGK, 89/556/EGK, 90/426/EGK, 90/427/EGK, 90/428/EGK, 90/429/EGK, 90/539/EGK, 91/68/EGK, 91/496/EGK, 92/35/EGK, 92/65/EGK, 92/66/EGK, 92/119/EGK, 94/28/EK, 2000/75/EK irányelv és a 2000/258/EK határozat, valamint a 2001/89/EK, 2002/60/EK és 2005/94/EK irányelv módosításáról szóló, 2008. július 15-i 2008/73/EK tanácsi irányelv (3) 6. cikkének (2) bekezdése módosította. E 2010. január 1-jétől alkalmazandó módosítás nyomán a szarvasmarhafajba tartozó állatok embrióit gyűjtő és előállító munkacsoportok jegyzékét a továbbiakban már nem szükséges bizottsági határozattal megállapítani. A 2008/155/EK határozatot ezért csak 2009. december 31-ig kell alkalmazni.
(3)
Ausztrália, Kanada, Új-Zéland és az Egyesült Államok kérelmezte, hogy egyes embriógyűjtő és -előállító munkacsoportok tekintetében a szóban forgó jegyzék ezen országokra vonatkozó bejegyzéseit módosítsák. Ausztrália, Kanada, Új-Zéland és az Egyesült Államok garanciákat nyújtott a 89/556/EGK irányelvben megállapított megfelelő szabályok betartására, az érintett embriógyűjtő és -előállító munkacsoportok számára pedig az ország állat-egészségügyi szolgálatai hatóságilag engedélyezték a Közösségbe irányuló kivitelt.
(4)
A 2008/155/EK határozatot ezért ennek megfelelően módosítani kell.
(5)
Az ebben a határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2008/155/EK határozat a következőképpen módosul:
1.
A szöveg a következő cikkel egészül ki:
„2a. cikk
Ezt a határozatot 2009. december 31-ig kell alkalmazni.”
2.
A melléklet helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2009. október 15-én.